ΑΠΌΦΑΣΗ ΤΗΣ ΕΠΙΤΡΟΠΉΣ της 30ής Σεπτεμβρίου 2009 για την παράταση χωρίς περιορισμούς της κοινοτικής αναγνώρισης του Πολωνικού Νηογνώμονα (Κείμενο που παρουσιάζει ενδιαφέρον για τον ΕΟΧ) (2009/728/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (1), και ιδίως το άρθρο 15, Εκτιμώντας τα ακόλουθα: (1) Με την απόφαση 2006/660/ΕΚ (2), η Επιτροπή χορήγησε στον Πολωνικό Νηογνώμονα περιορισμένη αναγνώριση για περίοδο τριών ετών. Η αναγνώριση αυτή παρέχεται σε οργανισμούς γνωστούς ως νηογνώμονες, οι οποίοι πληρούν όλα τα κριτήρια, εκτός από εκείνα που αναφέρονται στις παραγράφους 2 και 3 του τμήματος Α «Γενικά» του παραρτήματος της οδηγίας 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (3). Οι επιπτώσεις της εν λόγω αναγνώρισης περιορίστηκαν στην Τσεχική Δημοκρατία, την Κύπρο, τη Λιθουανία, τη Μάλτα, την Πολωνία και τη Σλοβακία. (2) Η Επιτροπή αξιολόγησε τον Πολωνικό Νηογνώμονα σύμφωνα με το άρθρο 11 παράγραφος 3 της οδηγίας 94/57/ΕΚ. Η αξιολόγηση βασίστηκε στα αποτελέσματα τεσσάρων επιθεωρήσεων εξακρίβωσης που πραγματοποιήθηκαν το 2007 από πραγματογνώμονες του Ευρωπαϊκού Οργανισμού για την Ασφάλεια στη Θάλασσα σύμφωνα με το άρθρο 2 στοιχείο β) σημείο iii) του κανονισμού (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου (4). Οι τσεχικές, κυπριακές, λιθουανικές, μαλτέζικες, πολωνικές και σλοβακικές αρχές κλήθηκαν να συμμετάσχουν στην αξιολόγηση. Η Επιτροπή έλαβε επίσης υπόψη τα πορίσματα δύο άλλων επιθεωρήσεων που πραγματοποιήθηκαν τον Απρίλιο και τον Μάιο του 2009 από τον Ευρωπαϊκό Οργανισμό για την Ασφάλεια στη Θάλασσα, προκειμένου να εξεταστούν οι δραστηριότητες του Πολωνικού Νηογνώμονα στην επιθεώρηση ναυπήγησης νέων πλοίων και να επαληθευτούν τα διορθωτικά μέτρα που εφαρμόστηκαν από τον Πολωνικό Νηογνώμονα κατόπιν της αξιολόγησης της Επιτροπής. (3) Όπου εντοπίστηκαν ελλείψεις, ο Πολωνικός Νηογνώμονας εφάρμοσε στις περισσότερες περιπτώσεις γρήγορα και αποτελεσματικά κατάλληλα διορθωτικά μέτρα. Οι εναπομένουσες ελλείψεις αφορούν κυρίως την εφαρμογή των κανόνων και των διαδικασιών του οργανισμού, και ιδίως τον έλεγχο και την ποιότητα των ναυπηγείων και την επαλήθευση νέων ναυπηγήσεων, την κατάρτιση και τις ικανότητες των επιθεωρητών και τη μεταφορά κλάσης. Ο Πολωνικός Νηογνώμονας κλήθηκε συνεπώς να εφαρμόσει συμπληρωματικά διορθωτικά μέτρα σχετικά με το θέμα αυτό. Παρότι οι ελλείψεις αυτές είναι σοβαρές, δεν θέτουν επί του παρόντος υπό αμφισβήτηση τη συνολική ποιότητα των κύριων συστημάτων και μηχανισμών ελέγχου του εν λόγω οργανισμού. (4) Εντωμεταξύ, τέθηκε σε ισχύ ο κανονισμός (ΕΚ) αριθ. 391/2009. Προβλέπει ότι οι οργανισμοί, στους οποίους, την ημερομηνία έναρξης ισχύος του, έχει χορηγηθεί αναγνώριση σύμφωνα με την οδηγία 94/57/ΕΚ, διατηρούν την αναγνώρισή τους. Οι αναγνωρίσεις αυτές πρέπει να εξεταστούν από την Επιτροπή έως τις 17 Ιουνίου 2010, ώστε να αποφασιστεί εάν πρέπει να αντικατασταθούν ή να καταργηθούν οι περιορισμοί. (5) Σύμφωνα με τα στοιχεία που έχει στη διάθεσή της η Επιτροπή με βάση την αξιολόγηση και τις επιθεωρήσεις που πραγματοποιήθηκαν, ο Πολωνικός Νηογνώμονας συμμορφώνεται εν γένει με τις απαιτήσεις και τις υποχρεώσεις που καθορίζονται στον κανονισμό (ΕΚ) αριθ. 391/2009 για όλες τις εμπορικές συναλλαγές και για όλα τα είδη πλοίων. (6) Με βάση τα στοιχεία που δημοσιεύθηκαν τελευταία με το μνημόνιο συνεννόησης των Παρισίων για τον έλεγχο των πλοίων από το κράτος του λιμένα, τα οποία αφορούν τις επιθεωρήσεις που πραγματοποιήθηκαν από τα μέρη που το υπέγραψαν έως το 2008, το ποσοστό απαγόρευσης απόπλου για λόγους συνδεόμενους με τα πιστοποιητικά που έχει εκδώσει ο Πολωνικός Νηογνώμονας την περίοδο 2006-2008 παρέμεινε στο 0,77 % του συνολικού αριθμού επιθεωρήσεων, τη στιγμή που ο μέσος όρος για τους αναγνωρισμένους οργανισμούς ήταν 0,34 %. (7) Η παράταση της κοινοτικής αναγνώρισης του Πολωνικού Νηογνώμονα πρέπει να τεθεί σε ισχύ στις 29 Σεπτεμβρίου 2009 για να διασφαλιστεί η συνέχισή της. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής COSS που έχει συσταθεί βάσει του άρθρου 12 κανονισμού (ΕΚ) αριθ. 391/2009, ΑΠΟΦΑΣΙΖΕΙ: Άρθρο 1 Η κοινοτική αναγνώριση του Πολωνικού Νηογνώμονα παρατείνεται χωρίς περιορισμούς με ισχύ από τις 29 Σεπτεμβρίου 2009. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 30 Σεπτεμβρίου 2009.

[Source: multi_eurlex | Tokens: 4243]